ବିପ୍ଳବ ସାମନ୍ତରାୟ ୧୯୮୮ ମସିହା ଡିସେମ୍ବର ୧୪ ତାରିଖରେ ଓଡ଼ିଶାର କଟକଠାରେ ଜନ୍ମ ଗ୍ରହଣ କରିଥିଲେ । ସେ ରଣଜୀଟ୍ରଫି କ୍ରିକେଟରେ ଓଡ଼ିଶା ତରଫରୁ ପ୍ରତିନିଧିତ୍ୱ କରନ୍ତି ଓ ଓଡ଼ିଶା ପ୍ରିମିଅର ଲିଗରେ କଟକ ବାରବାଟି ଟାଇଗର୍ସର ଅଧିନାୟକ ଭାବରେ ଖେଳିଥାନ୍ତି । ୨୦୧୨ ଇଣ୍ଡିଆନ ପ୍ରିମିଅର ଲିଗ ପାଇଁ ସେ ଡେକାନ ଚାର୍ଜର୍ସ ଦଳରେ ସ୍ଥାନ ପାଇଛନ୍ତି । ଇଣ୍ଡିଆନ ପ୍ରିମିଅର ଲିଗ ୨୦୧୩ରେ ଡେକାନ ଚାର୍ଜର୍ସ ଦଳର ବିଲୟ ପରେ ବିପ୍ଲବ ନୁତନ ଦଳ ସନରାଇଜର୍ସ୍ ହାଇଦରାବାଦ୍ରେ ସ୍ଥାନ ପାଇଛନ୍ତି ।
ବିପ୍ଲବ ସାମନ୍ତରାୟ ଜଣେ ଡାହାଣହାତି ବ୍ୟାଟ୍ସମାନ ଏବଂ ସେ ଓଡ଼ିଶା ପାଇଁ ମିଡଲ ଅର୍ଡରରେ ବ୍ୟାଟିଂ କରନ୍ତି । ତାଙ୍କର ଡାହାଣହାତି ମାଧ୍ୟମ ଗତି ବୋଲିଂ ମଧ୍ୟ ଦଳ ପାଇଁ ଉପଯୋଗୀ ସାବ୍ୟସ୍ତ ହୋଇଥାଏ। ବିପ୍ଲବ ୨୦୧୦ ମସିହା ନଭେମ୍ବର ୧ ତାରିଖ ଦିନ ବରୋଦା ବିପକ୍ଷରେ ଘରୋଇ କ୍ରିକେଟ କ୍ୟାରିୟର ଆରମ୍ଭ କରିଥିଲେ ।[୧] ନିଜର ଏହି ପ୍ରଥମ ମ୍ୟାଚରେ ୫୫ ରନ କରିବା ସହ ଗୋଟିଏ ୱିକେଟ ମଧ୍ୟ ପାଇଥିଲେ। ସେ ୧୬ଟି ଫାଷ୍ଟ କ୍ଳାସ ମ୍ୟାଚ ଖେଳି ୩୩.୫୨ ଆଭେରେଜରେ ୮୩୮ ରନ ସଂଗ୍ରହ କରିଛନ୍ତି । ୨୦୧୨ ମସିହାରେ ବିଜୟ ହଜାରେ ଟ୍ରଫି ନିମନ୍ତେ ବିପ୍ଳବଙ୍କୁ ଓଡ଼ିଶା ଦଳର ଅଧିନାୟକ ନିଯୁକ୍ତ କରାଯାଇଥିଲା। [୨] ୨୦୧୨ରେ ଆଇପିଏଲ ଦଳ ଡେକାନ ଚାର୍ଜର୍ସ ବିପ୍ଳବଙ୍କୁ ନିଜ ଦଳରେ ସାମିଲ କରିଥିଲା। [୩] ବିପ୍ଲବ ନିଜ ପଡ଼ିଆ ବାରବାଟି ଷ୍ଟାଡିଅମରେ ପୁନେ ୱାରିୟର୍ସ ବିପକ୍ଷରେ ଗୋଟିଏ ମ୍ୟାଚ ଖେଳିବାର ସୁଯୋଗ ପାଇଥିଲେ।
